
Prolog

Den siste dagen i livet til FBI-agent Esteban Zamora var vårlig og vakker. Selv om det bare var helt i slutten av februar, var det kraft i solskinnet her i Salinasdalen i California. Salinas River rant dovent nordover mot Montereybukta og Stillehavet, den snirklet seg i svinger og kroker blant hvite sandbanker og grønne jorder, men snart ville den atter bli borte i sanden. For det meste var Salinas River en underjordisk elv, begravd i sanden som en gang hadde vært havbunn, med kun stillestående dammer av vann synlig her og der.

Det siste halve året hadde spesialagent Zamora selv gått under jorden. Han hadde jobbet under cover og med stort hell infiltrert den farlige gjengen som kalte seg Nuestra Familia, vår familie, en kriminell organisasjon av meksikansk opprinnelse. Denne ettermiddagen hadde han en avtale i kystbyen Monterey. Han parkerte sin seksten år gamle Nissan Maxima nær havna ved Fisherman’s Wharf. Det var ikke bare San Francisco som hadde sin fiskebrygge.

I det strålende været var Monterey en vakker by, det kunne Esteban uten videre slå fast da han gikk fra bilen til bybrygge nummer to, en lang pir som stakk ut i den blå Montereybukten. Båter for millioner og atter millioner av dollar lå fortøyd i flytebryggene, hvite og skinnende i sollyset. På den nest siste flytebryggeutstikkeren til venstre svingte han av og ble møtt av en meksikansk utseende mann i tjueårene. Mannen holdt porten til flytebryggen åpen for ham.

«Gracias, amigo,» sa Esteban med et kortvarig smil. Han kjente mannen så vidt, men likte ham ikke. Heller ikke likte han det han nå var i ferd med å gi seg inn på, for risikoen var høy og tilliten dårlig. Tillit var en skjør affære, like skjør som et menneskeliv, men Esteban var nødt til å tro på det han gjorde. Han håpet å ha bygget opp nok tillit til å komme levende fra den forestående båtturen.

Hvis ikke, ville FBI snart få vite det. I bilen hans var det bygget inn en godt skjult GPS-sporing, og på den billige telefonen til Esteban var det installert et usynlig program som gjorde FBI i stand til å overvåke all trafikk på den, inkludert hvor apparatet befant seg.

Esteban hadde fått tydelige signaler om at dette var den endelige testen. Hvis han besto, ville han være godtatt helt inn i de indre sirkler av Nuestra Familia. Da kunne han virkelig sprenge organisasjonen, og til og med FBI-sjefen ved presidentens bord kom til å få høre om det.

«Klar til å skyte dritten ut av fienden, hva?» spurte El Capitán. Han var en godt og vel førti år gammel muskelsvulmende boler med tatoveringer på de nakne underarmene, og han snakket spansk.

«Kan nesten ikke vente, capitán,» svarte Esteban, også han på spansk. Han var ikke særlig båtvant, så han bidro ikke med noe da de gikk ut fra havna og satte kurs mot nordvest, rett ut mot Stillehavet. En tykk tåkebanke lå der ute, trolig på vei inn, men den hurtiggående båten på nesten tretti fot var utrustet med en liten radar, så tåken skulle ikke være noe problem – snarere tvert imot, i dag var tåken deres venn og forbundsfelle.

Etterretningene sa nemlig at rivalen Mafia Mexicana skulle være der ute med en annen båt for å møte et større skip i tåken. At det handlet om smugling av stoff, var opplagt, og Nuestra Familia aktet å gjøre et dobbelt kupp ved å drepe noen av fienden og overta den verdifulle sendingen. I det minste var det dette den enormt kraftige skipperen hadde fortalt Esteban da han ble plukket ut til å delta på oppdraget. Hans jobb var å skyte med en M16 rifle med dobbelt magasin, og han hadde også en halvautomatisk hagle til rådighet på kort hold.

For en føderal politimann som Esteban var det et etisk dilemma å måtte være med på å skyte folk uten å være truet av dem. Prinsipielt hadde han egentlig ikke lov til det, men aksjonen var blitt godkjent på høyere hold av to grunner. For det første var det uten rimelig tvil banditter og drapsmenn han skulle være med på å skyte, og for det andre kunne denne ildprøven føre til opprulling av en organisasjon med over seks hundre drap på samvittigheten.

Men slik gikk det ikke.

«Flytt deg litt, amigo,» sa den yngste med et smil og et innforstått blunk. En hånd åpnet en benk der våpnene lå, og uvilkårlig kastet Esteban et blikk ned i den. Brøkdelen av et sekund senere traff noe hardt ham i bakhodet, og han stupte fremover og besvimte.

Da han kom til seg selv, var hender og føtter surret, og han kjente med en gang at pistolen var tatt fra ham. Båten gikk fremdeles på sakte fart fremover, dønningene løftet den og slapp den ned igjen, og det var tett tåke på alle kanter. Lyden av motoren ble dempet av den grå ulla, men stemmen til El Capitán var tydelig nok i ørene til Esteban.

«Snakk til meg!» krevde han. «Hvem er du? Hvem har sendt deg? Hvilket oppdrag har du?»

Esteban forsøkte å tenke, selv om hodet verket voldsomt og blikket var uklart. Han ville ikke gi opp uten videre.

«Jeg er Esteban Duarte,» svarte han, det var navnet han brukte nå. «Det er ingen som har sendt meg. Jeg er …» Mer rakk han ikke å si før han fikk et spark i siden, og han følte ribbein knekke.

«Prøv igjen!» krevde El Capitán.

«Hva skal jeg si, annet enn sannheten?» stønnet Esteban nesten uten å puste. Smertene i siden vokste, og han fryktet at lungen var punktert.

«Jeg tror du er en infiltratør fra Mafia Mexicana!» knurret skipperen. «Bare innrøm det!» Han ga Esteban et spark i magen, hardt og brutalt. Smertene gjorde ham nummen, han klarte ikke å puste, langt mindre å si noe. Hvesende krøllet han seg sammen og forberedte seg på å dø, og bare vagt oppfattet han at en av de andre sto og undersøkte telefonen hans.

«Pinkoden,» forlangte vedkommende. «Hva er den?»

«Tre to …» Esteban måtte hikste etter pusten. «… seks ni,» fullførte han. Det var ikke den riktige koden. Når denne koden ble slått, gikk det et nødsignal til FBI, men telefonen ble også åpnet på vanlig måte. Esteban håpet at telefonen fremdeles hadde dekning.

«Mistenkelig lite å finne her,» sa personen med mobilen hans. «Få kontakter og ingen meldinger. Null i samtaleloggen.»

«Jeg er jo ikke idiot,» hveste Esteban gjennom smertene. Han var i ferd med å innstille seg på at det var over, men hadde fremdeles et trumfkort i ermet, selv om det neppe kom til å berge livet hans.

«Snakk til meg, drittsekk! Du får en siste sjanse til å fortelle sannheten,» ropte skipperen og sparket ham i høyre overarm. Esteban følte at den knakk, og det gjorde kampviljen hans også.

«Jeg er FBI-agent Esteban Zamora fra Dallas,» sa han. «Hvis dere dreper meg, får dere hele byrået på nakken.»

Og det var nettopp disse to tingene som skjedde. Esteban fikk et lodd om anklene og ble kastet over bord mens han fremdeles levde, og FBI satte Max Balder på saken.

«Vi rykket ut så fort vi kunne, men fant ingenting,» fortalte Hector Golf, en tynn og liten mann på nærmere seksti år. Han var Special Agent in Charge for FBI i San Francisco. «Den beryktede havtåken vår hadde rullet inn langs hele kysten og et stykke over land også, så vi kunne ikke bruke helikopter i søket, i hvert fall ikke visuelt. Tåken hindret også infrarøde sensorer, men ikke radar, så helt blinde var vi ikke. Det var flere båter der ute, for det meste fiskebåter på vei hjem.»

«Hvor lang tid tok det fra dere oppfattet nødmeldingen til dere var på det aktuelle stedet ved Monterey?» spurte Max Balder. Sammen med de tre agentene sine satt han ved et møtebord i FBI-bygget, som lå i Golden Gate Avenue nummer 450 i San Francisco. De befant seg i attende etasje, i toppen av den store blokken, og i tillegg til de fire fra Reaction Squad One – utrykningsavdelingen til Max – var det tre andre personer med på møtet, fordi SAC Hector Golf hadde to unge spesialister ved sin side, en mannlig og en kvinnelig. Golf hadde presentert dem som spesialagentene Julius Jones og Doris Tucker. Ingen av dem hadde sagt noe ennå, bortsett fra å hilse høflig.

«I selve Monterey by var vi på plass kun få minutter etter at alarmen gikk da pinkoden ble tastet inn feil, men i byen og på havna var det lite å finne, bortsett fra bilen til agent Zamora,» forklarte Golf. Han sto nær enden av møtebordet, kledd i mørkeblå dress og hvit skjorte. Om halsen hadde han et silkeslips som Max gjenkjente fordi han hadde rett til å bære det selv også. Slipset var svart med skråstriper i rødt, hvitt og blått, og det fortalte alle innvidde at bæreren var blitt dekorert med The Bronze Star, en utmerkelse for heltemodig innsats i en kampsone. Slipset indikerte at Golf kunne ha vært militær en gang i tiden, men helt sikkert var det ikke, for Bronsestjernen kunne også deles ut til sivile, for eksempel en krigsreporter eller andre som hadde gjort en heltedåd i en kampsituasjon. I hånden hadde Golf en laserpeker som han ennå ikke hadde brukt, og en stor skjerm på veggen viste et kart over området rundt Monterey.

«Det tok noe lengre tid før vi kom oss ut på sjøen, og vi må bare innse at vi ikke fant den rette båten i tåkehavet,» fortsatte Golf, som hadde samme grad i FBI som Max. «Vi praiet tre andre båter og undersøkte dem, men dessverre med negativt resultat. Den forbannede tåken lå langs hele kysten, tykk og klebrig som gammel havresuppe.»

«Har ikke Kystvakten oversikt over trafikken der ute?» spurte Max.

«Jo, men radarene deres viser først og fremst litt større båter. De følger ikke de minste lystbåtene like tett, og små plastbåter gir dårligere radarekko enn større skip av stål,» forklarte Golf. «Det er mulig å se på opptak fra den aktuelle tiden, og det har vi gjort, men det hjalp ikke så mye. Det mest interessante var at en båt som befant seg omtrent på rette sted, hadde gått inn til Carmel-by-the-Sea, som ligger her.» Han tente laserpekeren og la den røde prikken på en småby et stykke sør for Point Pinto. «Vi sjekket, men radaroppløsningen var ikke god nok til å skille denne båten fra andre da den kom inn i småbåthavna, så der druknet ekkoet i en diger klase av andre. Det er flere hundre lystbåter i den havna, og overvåkningen til Kystvakten er jo først og fremst rettet mot havet utenfor. Vi satte folk på for å finne ut hvilke båter som hadde vært i bruk den ettermiddagen, og det viste seg å være mange på denne fine dagen. Hittil har vi ikke funnet den vi søker. Det er jo heller ikke sikkert at det var vår båt som gikk dit.»

«Ligger Carmel-by-the-Sea i kjerneområdet for Nuestra Familias operasjoner?» spurte Max.

«Byen kalles til daglig bare Carmel. Ja, den er innenfor området, men ikke i sentrum,» svarte Golf med et svakt skuldertrekk. «Først og fremst er det den mye større byen Salinas som utgjør kjernen, med forgreninger i hele Salinasdalen og til Monterey. For den del til andre steder også, men i denne sammenheng er det disse områdene som interesserer oss mest.»

«Jeg går ut fra at dere svermet inn og laget maksimal uro etter at agent Zamora forsvant for litt over en uke siden?» sa Max mens han lente seg tilbake i stolen. Som de øvrige i Reaction Squad One var han kledd i fritidstøy, og for Max sin del var dette bomullsbukser og poloskjorte med en tynn sportsjakke utenpå. Ved siden av ham satt irskættede Jeff Murray og så ut som en cowboy med skinnjakke og dongeri, og det samme gjorde indianske Jane Tritt på motsatt side, mens svarte George Freedman var penere antrukket. Han hadde plettfrie blå jeans og en nystrøket hvit skjorte som var åpen i halsen, og utenpå bar han en lett, svart dressjakke med et lite, rundt merke fra U.S. Marine Corps sydd fast på brystlommen. Hele avdelingen til Max kom rett fra vinterøvelse i Montana, en øvelse som hadde utviklet seg til blodig alvor, så de hadde ikke mye pent tøy med seg.

«Ja, det kan du banne på at vi gjorde,» nikket Golf. «Vi laget all den uro vi kunne, naturligvis uten å gå altfor mye over streken for hva vi kunne tillate oss uten konkrete rettslige ordrer. Men det kom lite ut av det, for Nuestra Familia er ikke lett å få tak på. Organisasjonen ledes for en stor del fra fengslene våre, og de som sitter der, har jo perfekt alibi for den hendelsen vi her snakker om. Vi gjorde det vi kunne, og naturligvis arbeider vi fremdeles under høytrykk med saken, men hittil er resultatene magre. Det var vel derfor dere ble sendt hit for å assistere.»

«Med all respekt, sir, vi ble ikke sendt hit for å assistere dere,» rettet Max. «Vi er her for å jobbe på egen hånd, med hjelp fra dere.» Han tiltalte Golf med sir først og fremst for å dempe inntrykket av en korreks, men også fordi mannen var eldre og bar det slipset. I øyekroken oppfattet han at Jane smilte svakt, men hun sa ikke noe. Det gjorde derimot George før Golf rakk å svare Max.

«Ah, jeg vil tro at dere har litt peiling på noen mennesker utenfor fengslene som arbeider for Nuestra Familia, sir,» buldret han med basstemme. «Det må tross alt være folk utenfra som gjør en del av jobben, som å skaffe narkotikaen, selv om en stor del av omsetningen skjer inne i fengslene.»

«Vi vet noe og tror enda mer,» nikket Golf. «Ikke minst har den savnede agent Zamora rapportert en del, til tross for at det store gjennombruddet lot vente på seg. Det skulle liksom komme nå. Esteban Zamora satt antakelig på en del kunnskap som han aldri fikk meddelt oss.» Golf sukket og ristet på hodet. «Agent Tucker, vil du gi oss en kort oversikt over hva vi vet om Nuestra Familia og situasjonen rundt dem?»

«Med glede, sir.» Doris Tucker reiste seg smilende, mens sjefen hennes satte seg rett overfor Max, som kikket vennlig på Tucker. Hun var jo også noe å se på, der hun sto i mørkeblå drakt med smalt skjørt og høyhælte sko. Den hvite blusen hadde sølvtråder innvevd, slik George hadde i noen av skjortene sine, og i stedet for slips bar hun en brosje av sølv i halsen. Huden hennes var lys og skjør, øynene store og brune, det mørke håret kortklippet og tett. I det hele tatt ga hun et motstridende inntrykk når det gjaldt farger, huden var for lys i forhold til øynene og håret. Max anslo henne til rundt tretti år, kanskje litt mer, og han tenkte at hun var altfor pen til at han ville ha henne med på laget. Erfaringene tilsa at det kunne bli vanskeligheter av sånt, og han hadde bestemt seg for å forsøke å styre klar av den type komplikasjoner en stund fremover.

«Nuestra Familia er en kriminell organisasjon som har sitt opphav i fengslene her i California,» begynte hun med jevn og rolig stemme som var nokså mørk. «Medlemmene er for det aller meste av meksikansk herkomst. Deres hovedvirksomhet består i å distribuere narkotiske stoffer av alle slag, både i fengslene og i samfunnet for øvrig. De har selgere ute på gatene, i skolene og i alle slags miljøer hvor folk samles, også innen sport og idrett. Vi har en viss kunnskap om noen av selgerne, men langt fra noen fullstendig oversikt. La meg komme tilbake til det om litt. Først vil jeg ta noen generelle opplysninger.»

Hun så Max rett i øynene og smilte svakt uten å skille leppene, som var diskré farget lysebrune. Max møtte blikket hennes og nikket. Han syntes ikke det var nødvendig å svare, men hun så ut til å forvente det. Max tidde. Ingen andre sa noe. Doris Tucker skiftet langsomt vekten fra venstre til høyre ben, og de fint buede hoftene beveget seg mykt i samme retning. Max tvang seg til å se på ansiktet hennes.

«Kom igjen, la oss få høre det,» oppfordret Jane med et sukk. Max sanset at hun hadde vært på nippet til å legge til et baby, men det hadde hun heldigvis ikke gjort. Noe hadde skjedd med stemningen i rommet. Jane var blitt reservert, for å si det pent. Jeff gliste med åpent sinn. George så ut til å ha gått i strømsparemodus. Og Max selv kjente en økende anspennelse. Det var ikke bra.

«Vel,» sa Tucker omsider. «Det finnes også en annen meksikansk-amerikansk kriminell organisasjon her i California, nemlig den såkalte Mafia Mexicana, også kalt La eMe, som betyr M-en på spansk. Nuestra Familia har bokstaven N som symbol, og derfor også tallet 14, mens Mafia Mexicana identifiserer seg med tallet 13.» Hun stoppet og så seg om med oppfordring i blikket, som til sist havnet på Jeff, trolig fordi han så mest imøtekommende ut.

«M er bokstav nummer 13 i alfabetet, og N er nummer 14,» sa han med et skoleflinkt smil.

«Riktig.» Tucker smilte tilbake, men festet deretter blikket på Max igjen. «Disse to organisasjonene er rivaler og fiender. De har drept hundrevis av hverandres medlemmer i løpet av de siste tiårene, og mange andre mennesker også. I tillegg har de forbindelser til andre kriminelle organisasjoner, for eksempel Black Guerilla Family som er på Nuestra Familias side, mest fordi de har samme fiender. En av disse fiendene er Aryan Brotherhood, Arisk brorskap. Så det er et ganske innfløkt bilde. Imidlertid tror jeg vi kan si at hovedkonflikten i denne saken står mellom Nuestra Familia, som agent Zamora jobbet med å infiltrere, og La eMe, så vi kan trolig konsentrere oss om dem.»

«Kan vi ikke bare konsentrere oss om Nuestra Familia?» spurte Jane. «Det var vel deres folk som drepte Esteban Zamora.»

«Det kan du for så vidt ha rett i,» svarte Tucker nølende. «Men vi vet det jo ikke helt sikkert, og uansett kan det være greit å ha det store bildet klart for oss før vi går inn i detaljene om Nuestra Familia, ikke sant?» Hun smilte like vennlig til Jane, som så ut til å smile noe motstrebende tilbake. Max moret seg litt over det, og han tenkte at Doris Tucker virket mer sympatisk enn han først hadde trodd. Dette forandret uansett ikke holdningen hans. Med opplevelsene i Montana friskt i minnet var han fast bestemt på ikke å vikle seg inn i flere romantiske damehistorier på en stund. Han tenkte på en kvinne i Arizona og krympet seg av dårlig samvittighet – noe han ikke hadde noen som helst reell grunn til å føle.

«Jeg skal nå gi dere noen navn og vise bilder av personer som vi tror er sentrale medlemmer av Nuestra Familia, og også noen som er såkalte asociados,» fortsatte agent Tucker sin vel forberedte orientering. «De viktigste asociados for Nuestra Familia er de såkalte Norteños, som betyr folk fra nord. Dette er altså tilsluttede personer som ikke er fullverdige medlemmer av Nuestra Familia ennå, men de ønsker å bli det. Det finnes kanskje tre av disse for hvert medlem, så de er viktige for virksomheten, og de gjør nesten hva som helst for å slippe inn i varmen. Hva som helst.» Hun stoppet igjen med blikket på Max, som grep seg i å smile. Han nikket uten å si noe.

«Dette er Lucas Rocha,» sa Doris Tucker og klikket frem et dobbelt bilde på skjermen. De to fotografiene var åpenbart tatt i et fengsel, for de viste mannen både i profil og rett forfra. Han var oppe i årene, kanskje nærmere sytti, med rikt, hvitt hår og en like hvit mustasje som hang ned på begge sider av munnen. At han ikke var klippet kortere i et fengsel, var uvanlig og kunne tyde på makt og respekt. Øynene så svarte ut, munnen formet et spotsk smil som bare kunne anes, og de lett hengende kjakene virket mer mørkegrå enn brune. Agent Tucker oppsummerte alt hun visste om ham, og det var ikke så lite. For tiden satt Rocha i statsfengselet i Salinas, men han hadde også sittet en periode i San Quentin.

«Vi tror at han er lederen av Nuestra Familia,» sa hun. «Men han er ikke god å få tak på. En sleip og smart type som aldri røper seg.»

«Hva sitter han inne for nå?» spurte Max.

«Drap på en narkolanger,» svarte hun. «Rocha påsto at det var selvforsvar, men retten trodde ham ikke. Straffen ble likevel forholdsvis mild, bare atten år, kanskje mest fordi offeret var en kriminell som ingen savnet, men også fordi omstendighetene var litt uklare. I hvert fall greide forsvarsadvokaten å så en viss tvil der, selv om juryen til sist kom frem til at han var skyldig. Lucas Rocha er sekstiåtte år gammel, så for ham kan straffen godt ende med å bli livsvarig.» Hun smilte ikke. Max ble forundret over å se blikket hennes. Han tenkte at medfølelse med en kriminell bandeleder var bortkastet empati, særlig hvis det stemte at Rocha var ansvarlig for hundrevis av drap, men følelsene i blikket til Tucker kunne kanskje ha noe å gjøre med at han så ut som en godslig bestefar.

«Hvordan kommuniserer han med folkene sine utenfor fengselet?» spurte han.

«Mest sannsynlig gjennom mennesker som kommer på besøk til ham selv eller andre fanger, men Rocha kan også ha en annen kanal for mer følsomme meldinger,» svarte Tucker. «Vi ser ikke bort fra at en eller flere av fengselsbetjentene opptrer som budbringere, selv om vi ikke har klart å bevise det ennå. Det er så utrolig mange mennesker involvert i dette kriminelle nettverket at det nesten ikke går an å overvåke alle.»

«Spørsmål,» sa Jane og løftet en hånd. «Er det ikke mest sannsynlig at det var medlemmer av Norteños som tok livet av agent Zamora, hvis det er de som gjør det skitne arbeidet for Nuestra Familia?»

«Jo, det kan godt være riktig,» nikket Doris Tucker med et anstrengt smil. «Imidlertid tror vi at drapet ble beordret av noen i Nuestra Familia. Dere skjønner, agent Zamora begynte å bli lagt merke til, og vi vet at noen undersøkelser om ham ble iverksatt. Dessverre fikk vi først kjennskap til disse undersøkelsene etter at han ble drept. Jeg snakker da om sonderinger blant fanger i fengslene for å sjekke dekkhistorien hans, og vi tror at det var Rocha selv som styrte dette.»

«La oss få høre litt om dekkhistorien til Zamora,» ba Max.

«Naturligvis, jeg kommer til det nå, sir,» svarte Tucker og møtte blikket hans. «Som forberedelse til å gå under cover hadde Zamora sittet to måneder i San Quentin, og derfra var han blitt overført til statsfengselet i Salinas, hvor han satt ytterligere tre måneder, alt sammen angivelig for et ran han hadde vært med på. Historien hans var at han hadde fått to år, og at det meste hadde vært sonet i Texarcana-fengselet i Texas, staten hvor han bodde. Han jobbet egentlig som FBI-agent i Dallas, og FBI hadde sørget for at han sto i rullene til fengselet i Texarcana, men fysisk hadde han aldri vært der.»

«Nuestra Familia har kanskje ikke forgreninger til Texas?» spurte Jeff.

«Ingen som vi kjenner til,» svarte Tucker mens hun ristet svakt på hodet. «Dekkhistorien til Zamora gikk ut på at han opprinnelig var fra California, derfor ble han sendt hit etter hvert for å sone her. Så ble han altså løslatt i Salinas og slo seg til der. I fengselet hadde han fått kontakter som han hadde nytte av. Etter at han slapp ut, påtok han seg noen oppdrag som kurer og et par som pengeinnkrever, og var også livvakt en gang. Det gikk veldig bra. Han oppnådde mer og mer tillit, men det tok sin tid å forankre den, og i mellomtiden var han nødt til å være med på stadig mer kriminell virksomhet. Vel, jeg tror han forsøkte å forsere fremgangen litt for mye på slutten. Det kan ha ført til undersøkelsen om fortiden hans. Trolig falt den ikke heldig ut. En eller annen kan ha hatt en kontakt i Texarcana-fengselet, og noen kan også ha funnet ut at Zamora ikke hadde noen ekte bakgrunn her i California. Det kostet ham dessverre livet.»

«Har dere soknet etter ham i havet?» spurte George plutselig.

«Ja, men det er mye strøm der, og tåken kommer og går på denne tiden, så vi har ikke funnet ham,» svarte Tucker med en beklagende mine.

«Da vet vi ikke med absolutt sikkerhet at han er død,» sa George.

Tucker trakk på skuldrene og skottet på sjefen sin, men Golf sa ingenting.

«Zamora er nok drept,» sa Max. «Og det kan vi ikke godta. La oss dra til Salinas og se hva vi kan gjøre med det. Dere kan bli med nedover og orientere oss videre, både underveis og på stedet. Deretter akter jeg å skape litt action, med eller uten rettslig godkjennelse. Noe må vi da klare å rote opp, hva?»





cover.jpg
LT o







bk_logo_vol1_sort.jpg








